Äärijärjestö Isisiä tukeva mies suunnitteli terrori-iskuja muun muassa Big Beniin, pankkeihin ja suureen ostoskeskukseen.

25-vuotias Umar Haque (vas.) suunnitteli terrori-iskuja Lontoossa ja yritti värvätä koululaisia mukaan suunnitelmiinsa. Suunnitelmissa olivat mukana myös Muhammad Abid ja Abuthaher Mamun.­

Britanniassa äärijärjestö Isisiä tukevan miehen todettiin perjantaina syyllistyneen lasten värväämiseen jihadistien riveihin. Uutistoimisto Reuters kertoo, että 25-vuotias Umar Haque oli näyttänyt 11–14-vuotiaille lapsille teloitusvideoita ja muuta väkivaltaa sisältävää propagandaa sekä pakottanut lapset leikkimään roolileikkejä, joissa he hyökkäsivät poliiseja vastaan.

Lontoon poliisin mukaan miehen toimien tarkoituksena oli värvätä lapsia toteuttamaan useita terrori-iskuja Lontoossa. Haque suunnitteli syyttäjän mukaan käyttävänsä lapsia esimerkiksi Big Benin torniin, kuningattaren vartijoihin, pankkeihin, suureen ostoskeskukseen ja medioihin kohdistuvissa iskuissa.

– Hän yritti ja uskoaksemme radikalisoikin 11–14-vuotiaita, haavoittuvaisia lapsia, Dean Haydon Lontoon poliisin terrorismiyksiköstä kommentoi.

Umar Haque oli näyttänyt lapsille teloitusvideoita sekä pakottanut lapset leikkimään roolileikkejä, joissa he hyökkäsivät poliiseja vastaan.­

Lapsista 35 on nyt Reutersin mukaan nyt viranomaisten erityistarkkailussa. Kuusi lapsista todisti oikeudessa kertoen yksityiskohtaisesti, kuinka Haque oli opettanut heille, että taisteleminen on oikein. Haydonin mukaan lapset olivat olleet hyvin peloissaan, koska Haque oli sanonut kuuluvansa Isisiin ja uhkaillut lapsia videoilla nähdyllä kohtalolla, jos he kertoisivat vanhemmilleen tai opettajilleen.

Haque ei virallisesti työskennellyt koulussa opettajana, eikä hänellä ollut valtuuksia opettajan tehtäviin. Poliisin mukaan hän oli kuitenkin esiintynyt kuin opettaja ja levittänyt propagandaa 110:lle lapselle. Kyseessä oli Lontoon itäosissa sijaitsevan moskeijan yhteydessä toimiva pieni islamilainen koulu.

– Hänen ei olisi pitänyt opettaa. Meillä on ollut haasteita sekä paikallisen yhteisön että instituutioiden kanssa, Haydon sanoi.

Abuthaher Mamun suunnitteli Haquen kanssa iskua, jossa he ajaisivat räjähteillä täytetyn auton väkijoukkoon Lontoossa.­

Viranomaiset uskovat Haquen radikalisoituneen internetissä ja saaneen inspiraatiota Lontoossa viime maaliskuussa tehdystä terrori-iskusta. Tuolloin Khalid Masood ajoi vuokratulla autolla jalankulkijoiden päälleen Westminsterin sillalla tappaen neljä ihmistä. Myöhemmin hän puukotti kuoliaaksi myös poliisin.

Haque oli lisäksi keskustellut vastaavan iskun tekemisestä 19-vuotiaan Abuthaher Mamunin kanssa, joka niin ikään opetti moskeijalla. Miehet olivat suunnitelleet aseistautuvansa ja täyttävänsä vuokra-auton räjähteillä. Suunnitelmat olivat poliisin mukaan kuitenkin vasta alkutekijöissään.

Mamunin lisäksi myös 27-vuotias Muhammad Abid todettiin syylliseksi iskujen suunnitteluun ja avustukseen siihen liittyvässä varojenhankinnassa. Tuomiot luetaan myöhemmin.